**Sporočilo za javnost**

**Slovenski etnografski muzej**

Ljubljana, 20. oktober 2020

**Spletna razstava *Kjer so čebele doma* gostuje na portalu Etnografskega muzeja Zagreb**

Slovenski etnografski muzej v torek, 3. novembra 2020, ob 12.00 odpira **spletno razstavo Kjer so čebele doma**, ki bo na ogled na portalu Etnografskega muzeja Zagreb (www.emz.hr) in Slovenskega etnografskega muzeja (www.etno-muzej.si). Odprtje razstave bo na spletu potekalo v živo preko YouTube kanala SEM (https://www.youtube.com/user/etnomuzej).

Slovenski etnografski muzej z razstavo obeležuje dolgoletno uspešno sodelovanje med muzejema, ki ga je v začetku letošnjega leta ponovno potrdil z gostovanjem razstave *Hrvaške otroške igrače med tradicijo in sodobnostjo*. Razstava Etnografskega muzeja Zagreb je bila na ogled v Ljubljani od februarja do oktobra 2020. V jesenskem času pa bi SEM moral gostovati v Etnografskem muzeju v Zagrebu z razstavo *Kjer so čebele doma*. Žal nam čas, v katerem živimo, tega ne dopušča, zato je SEM za hrvaške obiskovalce pripravil spletno različico razstave, ki pa bo (tudi zaradi besedil v slovenskem, hrvaškem in angleškem jeziku) dostopna najširšemu občinstvu.

**O razstavi:**

Razstavo Kjer so čebele doma je Slovenski etnografski muzej prvič postavil na ogled leta 2018 in je z njo obeležil prvi Svetovni dan čebel. Spletna razstava sledi strukturi fizične razstave. S fotografijami, besedili in videi razkriva zbirke SEM, osredotočene na bivališča čebel.

Slovenci smo narod čebelarjev, imamo jih kar 11.000, kar nas v glede na število prebivalcev uvršča v sam svetovni vrh. Ponosni smo na svojo čebelarsko dediščino. Z njo so povezane veščine in znanja, ki botrujejo tako uspešnemu delu s čebelami kot pridobivanju najkvalitetnejših čebeljih pridelkov, in se že stoletja prenašajo iz roda v rod.

Na spletni razstavi so na ogled mejniki v zgodovini čebelarjenja, projekciji čebelnjakov nekoč in danes, dva kratka filma o čebelarjenju na podeželju in v mestu, in panji, v katerih je živela in še živi kranjska čebela. Ker je ta rasa čebel avtohtona tudi v sosednjih državah, med drugim na Hrvaškem, je na ogled bogata zbirka panjev iz Etnografskega muzeja v Zagrebu. Predstavljena je tudi posebnost slovenskega čebelarstva - poslikane panjske končnice kot edinstvena likovna in duhovna sestavina slovenskih čebelnjakov, ki jo dopolnjuje video s prikazom tehnike poslikavanja končnic.

Slovenski etnografski muzej širi vedenje o dediščini čebelarstva in ima pomembno poslanstvo, saj domačim in tujim obiskovalcem skozi svojo razstavo in dogodke na to temo pripoveduje o pomenu in posebnostih slovenskega čebelarstva in z njim povezane kulturne dediščine. S tem širi tudi zavest o pomenu čebel, čebelarjenja in čebeljih pridelkov za človeka.

Avtorica razstave je *Barbara Sosič*, muzejska svetovalka, , soavtorica *dr. Bojana Rogelj Škafar*, kustos svétnik, obe iz Slovenskega etnografskega muzeja. Njeno izvedbo je omogočilo Ministrstvo za kulturo RS.

**Kontakt:**

*Barbara Sosič*, avtorica in kustodinja razstave, SEM , E: barbara.sosic@etno-muzej.si

*Dr. Bojana Rogelj Škafar*, soavtorica in kustodinja razstave, SEM, E: bojana.rogelj-skafar@etno-muzej.si